Politiet ønsker ikke hjælp fra Nordjyllands Beredskabs redningshunde, når de søger efter forsvundne. Beredskabet synes, det er ærgerligt.

I flere forsvindingssager har beredskabet i Nordjylland tilbudt,  at nogle af deres 15 redningshunde kan hjælpe til.  Også i tilfælde, hvor demente skulle findes. Men alle gange har politiet takket nej. - Det er brandærgeligt. Nordjyllands Beredskab har et redningshundecenter, hvor vi har 15 redningshunde, siger Teamleder, Søren Korsgaard fra Nordjyllands Beredskab. Fra Nordjyllands politi er beskeden,  at de kun bruger deres egne hunde. - Jeg er sikker på, at de er rigtig gode til de her ting. Men det er noget, vi i sidste ende kan stå i retten og stå til regnskab for. Så derfor skal vi kunne stå inde for de her ting, siger vicepolitiinspektør Poul Severinsen fra Nordjyllands Politi. Retningsreglerne er, ifølge Poul Severinsen, udstukket fra Rigspolitiet.